Ramat-Gan

Ramat-Gan (heebrea keeles 'aiakünkad') on linn Iisraeli Keskringkonnas.

Linnas asub 244 meetri kõrgune ja 68-korruseline Moshe Aviv Tower (varasema nimega City Gate), mis on Iisraeli kõrgeim pilvelõhkuja.

Ramat-Ganis paiknevad paljude riikide saatkonnad, sealhulgas Hollandi suursaatkond, mille ruumides tegutses 2007–2008 Eesti Vabariigi Erimissioon Iisraelis.

Linnas on 112 sünagoogi, 2 ješivat (judaistlikku religioosset õppeasutust), budistlik tempel, saientoloogiakeskus ja kabala keskus.

Ajalugu 
Ramat-Gani kirdeosas on varasel pronksiajal 2800–2600 eKr rajatud asulapaik Tell Jarisha, mis 2000–1500 eKr oli hüksoslaste kindlustatud linnus.

Ramat-Gani kohal omandasid juudid esimesed maatükid aastail 1914–1918. Asula rajas sellele kohale ühing nimega Ir Ganim 1921 Tel Avivi satelliitasulana. Esialgu oli see mošava, sionistlik põllumajandusühistu, mis kasvatas nisu, otra ja arbuuse. Praeguse nime sai asula 1923 ja kohaliku omavalitsuse 1926.

1940. aastatel toimus Ramat-Ganis nagu mujalgi Iisraelis keelesõda. Heebrea keele eest võitlevad äärmuslased lasid õhku trükikoja, mis avaldas jidišikeelset kirjandust.

Põllumajandusühistu lõpetas tegevuse 1933, mil seal oli 450 elanikku. Sellega hakkas asula kiiresti kasvama ja sai 1950 linnaks. Aastate jooksul asendus põllumajandus linlaste peamise tegevusala kohal tööstuse ja siis kaubandusega. Esimene linnapea oli Avraham Krinitzi, kes töötas sellel kohal 43 aastat, kuni oma surmani 1969, ja nägi linna kasvamist mõnesaja elanikuga külast saja tuhande elanikuga linnaks.

1961 laienes Ramat-Gan nii ida poole, haarates enda alla Bar Ilani ülikooli ümbruse, kui ka lääne poole, hõlmates Tel HaShomeri koos selles asuva Sheba Meditsiinikeskusega.

Demograafia 
Aastal 2007 elas linnas 133 400 inimest. Elanikest on 42 900 Euroopa ja ameerika päritolu, 40 600 Iisraeli päritolu, 29 200 Aasia päritolu ja 10 200 Aafrika päritolu. 86 200 Ramat-Gani elanikku on sündinud Iisraelis, 36 600 elanikku välismaal.

Kultuur 
Ramat-Ganis asub Bar-Ilani Ülikool, mis on õpilaste arvu poolest (ligi 24 000 tudengit) suuruselt teine ülikool Iisraelis. Linnas asuvad ka Disainikool Shenkar, Ramat-Gani Kolledž ja Kõrgem Teatrikool Beit-Tsvi.

Linnas asuv H̠ayyim Shiba nimeline Meditsiinikeskus on suurimaid meditsiinikeskusi riigis.

Ramat-Ganis asuvad Iisraeli Kunstimuuseum, Kaug-Ida Kunsti Muuseum, Briljantide Muuseum ning muuseum "Inimene ja loodus".

Veerand Ramat-Ganist on kaetud avalike parkidega. Tähtsaimad pargid on 1 km² suurune loomaaed Ramat-Gani Safari, kus on 1600 looma, ja Ramat-Gani Rahvuspark.

Sport 
Ramat-Ganis peetakse iga 4 aasta järel makabiaad ehk ülemaailmsed juudi soost sportlaste spordivõistlused. Enne Teist maailmasõda toimus samuti kaks makabiaadi, aga Tel Avivis. 2009. aastal toimus 17. Makabiaad.

Linnas asub Ramat-Gani Staadion, milles on 41 583 kohta ja mis on Iisraeli jalgpallikoondise kodustaadion. Ühtlasi on see kogu Iisraeli suurim staadion. Ramat-Gani kaks jalgpalliklubi, HaKo'aẖ Maccabi Amidar Ramat-Gan F.C. ja HaPo'el Ramat-Gan Giv'atayim (endine HaPo'el Ramat-Gan), on mõlemad kunagi tulnud Iisraeli meistriks jalgpallis, aga Ramat-Gani staadion ei ole neist kummagi kodustaadion ja sealjuures ei asu HaPo'eli kodustaadion isegi Ramat-Ganis.

Sõpruslinnad 
Ramat-Ganil on kolmteist sõpruslinna: Barnet (Suurbritannia), Focşani (Rumeenia), Kassel (Saksamaa), Main Kinzig (Saksamaa), Mendoza (Argentina), Pensa (Venemaa), Phoenix (USA), San Borja (Peruu), Shenyang (Hiina), Szombathely (Ungari), Strasbourg (Prantsusmaa), Weinheim (Saksamaa) ja Wrocław (Poola).

Viited

Välislingid 

 Ramat-Gani koduleht

Iisraeli linnad